
Αθήνα, 5 Οκτωβρίου 2026
Ομιλία του Πρωθυπουργού και Προέδρου της Νέας Δημοκρατίας Κυριάκου Μητσοτάκη στην επετειακή εκδήλωση για τα 52 χρόνια από την ίδρυση της Νέας Δημοκρατίας

Νεοδημοκράτισσες και Νεοδημοκράτες, ΔΑΠίτισσες και ΔΑΠίτες, ΟΝΝΕΔίτισσες και ΟΝΝΕδίτες, φίλες και φίλοι, ένα μεγάλο ευχαριστώ από καρδιάς γι’ αυτή την εντυπωσιακή σας παρουσία για να γιορτάσουμε τα 52α γενέθλια της μεγάλης μας παράταξης και να θυμηθούμε σήμερα σε αυτή την πολύ όμορφη γιορτή, την οποία οργάνωσαν ο Κωνσταντίνος, ο Γιάννης, ο Στέλιος, το κομματικό μας επιτελείο. 

Είναι μια γιορτή με λίγο διαφορετικό χαρακτήρα. Ο σκοπός μας δεν ήταν να κάνουμε ακόμα μία ομιλία, αλλά να δώσουμε στην καθεμία και στον καθένα ξεχωριστά μία ευκαιρία να θυμηθείτε τη δική σας προσωπική διαδρομή και το τι σας συνδέει εσάς με τη Νέα Δημοκρατία.

Είναι βέβαια και μία μεγάλη ευκαιρία για εμένα να σας πω, πρώτα και πάνω απ’ όλα, ένα μεγάλο ευχαριστώ. Εσείς είστε η Νέα Δημοκρατία, εσείς είστε η ψυχή και η καρδιά της παράταξης.

Πρέπει να σας πω ότι, για τον καθένα από εμάς ξεχωριστά, τα γενέθλια, η επέτειος της ίδρυσης της παράταξής μας είναι μία ευκαιρία να θυμηθούμε την προσωπική μας διαδρομή.

Πρέπει να σας πω ότι συγκινούμαι ιδιαίτερα όταν βλέπω ανάμεσά μας παλιούς αγωνιστές που κρατούν σημαίες από τους αγώνες της Νέας Δημοκρατίας επί Κωνσταντίνου Μητσοτάκη, την τριπλή εκλογική αναμέτρηση του 1989-1990, όταν φυλάτε τις παλιές σας κονκάρδες και όλα εκείνα τα οποία σας συνδέουν και μας συνδέουν με την ιστορία αυτής της μεγάλης παράταξης, που ταύτισε την ιστορία της με τη μοίρα αυτού του τόπου.

Σκεφτόμουν καθώς ερχόμουν, φίλες και φίλοι, ότι τέσσερις φορές η Νέα Δημοκρατία έχει καταφέρει να κερδίσει απανωτές εκλογές με ποσοστά τα οποία ξεπέρασαν το 40%. Με τον ιδρυτή μας, τον Εθνάρχη Κωνσταντίνο Καραμανλή, πρώτα και πάνω απ’ όλα, με τον Κωνσταντίνο Μητσοτάκη στις τριπλές εκλογές του 1989-1990, με τον Κώστα Καραμανλή στις εκλογές του 2004 και του 2007 και το καταφέραμε και εμείς, όλοι μαζί, τρεις φορές, το 2019, το 2023 στις διπλές εκλογές και θα το ξαναπετύχουμε στις εκλογές της άνοιξης του 2027, με μπροστάρηδες τους ΟΝΝΕΔίτες μας και τις ΟΝΝΕΔίτισσες.

Λοιπόν, υπάρχει ένα κουίζ εδώ με κάποιες ερωτήσεις και αν δεν κάνω λάθος μια ερώτηση είναι η εξής: πότε η ΟΝΝΕΔ για πρώτη φορά πρότεινε την ίδρυση μη κρατικών πανεπιστημίων ως επίσημη θέση της νεολαίας του κόμματος; Το 1987. Πολύ πριν γεννηθείτε, η ΟΝΝΕΔ ήταν πάντα μπροστά από τις εξελίξεις, έβλεπε μπροστά.

Αλλά τελικά αυτό το οποίο συνδέει όλες αυτές τις εποχές και τη διαχρονική δύναμη της παράταξής μας είναι τελικά ένα πράγμα: πώς η μεγάλη μας παράταξη μπόρεσε πάντα να μετατρέπει την πολιτική σταθερότητα σε δύναμη αλλαγής. Πώς μπορέσαμε ως παράταξη να ανανεωνόμαστε διαρκώς, να βλέπουμε το παρόν και το μέλλον όχι με τα γυαλιά του παρελθόντος. Αυτή τελικά είναι η μεγάλη δύναμη της Νέας Δημοκρατίας και αυτή είναι η δύναμη που θα μας επιτρέψει και πάλι να κερδίσουμε την εμπιστοσύνη των Ελληνίδων και των Ελλήνων.

Διότι ακριβώς αυτή η δυνατότητά μας να προσαρμοζόμαστε πέρα και πάνω από τις ταμπέλες της δεξιάς, του κέντρου και της αριστεράς, όπως προφητικά έγραψε ο ιδρυτής μας στην ιδρυτική μας διακήρυξη, είναι αυτό το οποίο κάνει τη Νέα Δημοκρατία σήμερα να μπορεί να ξεχωρίζει και να παραμένει τελικά η μόνη βαθιά κοινωνική, λαϊκή παράταξη, που εκφράζει όλες τις Ελληνίδες και όλους τους Έλληνες και αγωνίζεται, τελικά, για το καλό όλων των Ελληνίδων και όλων των Ελλήνων, ασχέτως του τι ψηφίζουν αυτοί στις εκλογές.

Έχουμε μπροστά μας, φίλες και φίλοι, ακόμα μία δύσκολη εκλογική αναμέτρηση. Αλλά έχω απόλυτη εμπιστοσύνη, όχι μόνο στις δυνατότητες του κόμματός μας, αλλά στην κρίση του ελληνικού λαού, ο οποίος βλέπει, κρίνει και συγκρίνει και γνωρίζει ότι σήμερα η Νέα Δημοκρατία είναι η μόνη πολιτική δύναμη που μπορεί να εγγυάται ταυτόχρονα και τη σταθερότητα αλλά και τη μεγάλη αλλαγή, τη «φυγή» προς το μέλλον, τη δυνατότητά μας να μπορέσουμε να πρωταγωνιστήσουμε σε μια Ευρώπη που αλλάζει.

Η παράταξη εκείνη η οποία μπορεί να διαβάζει τα σημεία των καιρών και σε ταραγμένα νερά να κρατάει σταθερό το «σκάφος» της πατρίδας. Και τα νερά, το ξέρετε και εσείς, είναι πολύ ταραγμένα και μπορεί να γίνουν ακόμα πιο ταραγμένα. Και στα ταραγμένα νερά είναι που χρειάζεται η χώρα και καλό καπετάνιο, αλλά κυρίως καλό πλήρωμα και καλό σκαρί.

Και το πλήρωμα είστε όλες και όλοι εσείς. Τίποτα δεν μπορεί να πετύχει ένας αρχηγός, ένας Πρωθυπουργός χωρίς ένα καλό επιτελείο, χωρίς μια καλή ομάδα και χωρίς να γνωρίζει ότι τελικά έχει την κοινωνική στήριξη μιας μεγάλης παράταξης η οποία έχει βαθιές ρίζες στην ελληνική κοινωνία.

Θα έχουμε, λοιπόν, την ευκαιρία -και δεν θα μιλήσουμε σήμερα πολύ, γιατί σήμερα είναι μια ευκαιρία να σας σφίξω το χέρι, να δείτε παλιούς φίλους, παλιούς αγωνιστές-, θα έχουμε την ευκαιρία σε αυτή τη διαδρομή μέχρι τις εκλογές της άνοιξης του 2027 να εξηγήσουμε στους πολίτες ποιο είναι το σχέδιο μας για την Ελλάδα του 2030. Να μιλήσουμε γι’ αυτά που πετύχαμε, αλλά ταυτόχρονα και με θάρρος να αναγνωρίσουμε τα λάθη που κάναμε. 

Αν κρατήσετε ένα πράγμα από τη σημερινή σύντομη παρέμβαση μου είναι το εξής: όσο περισσότερο παραμένουμε στην εξουσία τόσο πιο πολύ πρέπει να αγωνιζόμαστε για να κερδίζουμε την εμπιστοσύνη των πολιτών. Τόσο πιο σεμνοί και ταπεινοί πρέπει να είμαστε. Διότι γνωρίζουν καλά οι Έλληνες πολίτες ότι από εμάς μπορούν να περιμένουν περισσότερα, αλλά ταυτόχρονα γνωρίζουν ότι πρέπει μέσα μας να βρούμε τη δύναμη και τα λάθη μας να αναγνωρίσουμε αλλά ταυτόχρονα να σχεδιάσουμε και μια πορεία προς ένα μέλλον το οποίο μπορεί, ναι, να κάνει επιτέλους την Ελλάδα πρωταγωνίστρια στην Ευρώπη. Να επιστρέψουμε στη θέση που πραγματικά μας αξίζει.

Θα έχουμε μπροστά μας δύσκολους καιρούς, μεγάλες οικονομικές αναταραχές. Βλέπετε τι γίνεται σήμερα στην παγκόσμια αγορά ομολόγων. Σκεφτείτε, αυτή η μεγάλη οικονομική αναταραχή να έβρισκε την Ελλάδα σε μια θέση αδυναμίας. Αλλά σήμερα η Ελλάδα είναι παράδειγμα προς μίμηση. Είναι μια χώρα της οποίας η οικονομία αναπτύσσεται γρήγορα, η οποία μειώνει την ανεργία. Στο 7,4% η ανεργία τον Αύγουστο, το δεύτερο χαμηλότερο ποσοστό εδώ και 25 χρόνια. Είναι μια χώρα η οποία σήμερα μπορεί να στηρίζει τις Ελληνίδες και τους Έλληνες από το πλεόνασμα της ανάπτυξης και όχι από δανεικά.

Αυτή την πορεία δεν θα τη θέσουμε σε κίνδυνο για κανέναν, διότι αγωνιστήκαμε πολύ σκληρά για να αφήσουμε πίσω μας τις σκοτεινές μέρες. Δεν θα γυρίσει η χώρα πίσω, υποκύπτοντας στην πλάνη κάποιων λαϊκιστών, οι οποίοι μπορεί απλά να φόρεσαν καινούργια ρούχα. Αλλά αυτά, φίλες και φίλοι, θα έχουμε την ευκαιρία να τα πούμε αναλυτικά από τώρα μέχρι τις εκλογές.

Σήμερα, ας πάρουμε λίγο χρόνο να δούμε παλιούς φίλους και παλιούς αγωνιστές, να περάσετε από αυτόν τον πολύ ωραίο πίνακα, στον οποίο ο καθένας μπορεί να γράψει τι σημαίνει τελικά η Νέα Δημοκρατία για τον καθένα και για την καθεμία ξεχωριστά. Διότι όταν ταυτιζόμαστε με μία μεγάλη παράταξη, τα προσωπικά μας βιώματα έρχονται και συνδέονται με την ιδεολογία μας, με τις αρχές μας, με τις αξίες μας, με τις πολιτικές μας.

Αλλά πάνω απ’ όλα χαμογελάστε με αισιοδοξία. Έχουμε κάθε λόγο, παρά τους δύσκολους καιρούς, να ελπίζουμε και να δικαιούμαστε να ελπίζουμε σε μία καλύτερη Ελλάδα. Με τη Νέα Δημοκρατία μπορούμε να την κατακτήσουμε.

Πάρτε δυνάμεις, λοιπόν, για τον αγώνα που έρχεται. Θα είναι ακόμα ένας όμορφος αγώνας. Θα διαψεύσουμε και πάλι τις προσδοκίες αυτών που πιστεύουν ότι δεν μπορούμε να πετύχουμε τον στόχο που θέσαμε.

Το κάναμε το 2019, το κάναμε το 2023, με τη βοήθεια τη δική σας και με την εμπιστοσύνη της ελληνικής κοινωνίας θα το ξανακάνουμε το 2027.

Να είστε καλά, χρόνια μας πολλά, χρόνια πολλά στη Νέα Δημοκρατία μας. Να είστε καλά, ευχαριστώ πολύ.
